b"\n_START_ARTICLE_\nMihael Peternel\n_START_SECTION_\n\xc5\xbdivljenje\n_START_PARAGRAPH_\nMihael Peternel se je rodil 22. septembra 1808 na kmetiji\xc2\xa0\xc2\xbbLani\xc5\xa1e\xc2\xab, ki je v preteklosti spadala k Podjelovem Brdu, v ob\xc4\x8dini Gorenja vas-Poljane, ki danes spada v vas Podlani\xc5\xa1\xc4\x8de v ob\xc4\x8dini Cerkno. V cerkvenem oziru je doma\xc4\x8dija njegovega rojstva takrat kot tudi \xc5\xa1e danes sodila pod okrilje \xc5\xbeupnije Nova Oselica._NEWLINE_O Mihaelovem o\xc4\x8detu Jo\xc5\xbeefu je malo znanega, vemo pa, da je Jo\xc5\xbeefov o\xc4\x8de Bla\xc5\xbe prekup\xc4\x8deval s platnom vse tja do Trsta. Ime kmetije\xc2\xa0\xc2\xbbLani\xc5\xa1e\xc2\xab\xc2\xa0pri\xc4\x8da, da so na njej med drugim pridelovali in predelovali lan. za Mihaelovo mater Ne\xc5\xbeo imamo osnovne podatke, saj ji je sin dal vzidati spominsko plo\xc5\xa1\xc4\x8do v zid cerkve v Novi Oselici. Mama Ne\xc5\xbea je bila doma v Gorjah pod Poreznom, in sicer na doma\xc4\x8diji\xc2\xa0\xc2\xbbPr'Frencietu\xc2\xab._NEWLINE_Mihael je obiskoval glavno \xc5\xa1olo v Idriji med letoma 1818 in 1821. Nato se je \xc5\xa1olal v Gorici v letih 1821 in 1822, v Celovcu do leta 1823; od leta 1829 je bil v Ljubljani. Filozofijo je \xc5\xa1tudiral na Ljubljanskem liceju do 1831, nato pa teologijo do leta 1835.\n_START_SECTION_\nDuhovni\xc5\xa1ki poklic\n_START_PARAGRAPH_\nPo kon\xc4\x8danem \xc5\xa1tudiju je nastopil duhovni\xc5\xa1ki poklic najprej slu\xc5\xbeboval kot \xc5\xbeupnik na Dobrovi pri Ljubljani, nato do 1839 v Morav\xc4\x8dah, v Poljanah nad \xc5\xa0kofjo Loko do 1843, v \xc5\xa0martnem pod \xc5\xa0marno goro v letih 1843-1850 in v Vodicah do leta 1852. U\xc4\x8diteljski izpit je opravil leta 1851.\n_START_SECTION_\nDelo v \xc5\xa1olstvu\n_START_PARAGRAPH_\nNa predlog cerkljanskega rojaka matematika dr. Franca Mo\xc4\x8dnika (1814-1883), ki je bil takratni \xc5\xa1olski svetnik in nadzornik ljudskih \xc5\xa1ol v Ljubljani, je bil Peternel imenovan za prvega ravnatelja na novo ustanovljene trirazredne ljubljanske realke. To funkcijo je opravljal med letoma 1852 in 1860. Na realki je tudi sam pou\xc4\x8deval, in sicer religijo, prirodoslovje, fiziko in kemijo.\n_START_SECTION_\nRaziskovalno delo in druga podro\xc4\x8dja\n_START_PARAGRAPH_\nMihael Peternel je bil dober u\xc4\x8ditelj, praktik in samouk. Njegova dela izpri\xc4\x8dujejo tudi izredno skrb za doma\xc4\x8do besedo. Prakti\xc4\x8dno ni podro\xc4\x8dja v takratnem naravoslovju, na katerega se ne bi spoznal._NEWLINE_Leta 1842 je pripravljal poljansko dolino na Son\xc4\x8dev mrk, ki je bil 8. julija 1842 viden v na\xc5\xa1ih krajih. V \xc5\xa0martnem pod \xc5\xa0marno goro je opazoval razelektritvene pojave ob nevihtah (korona Elijev ogenj, Elmov ogenj). V Vodicah je izdelal lasten, Bainov telegraf (imenovan po Alexandru Bainu), s \xc4\x8dimer se je povezal s kolegom v Zapogah. Ker se je oblastem zdelo njegovo po\xc4\x8detje nevarno, so mu prepovedali namestitev vodov. Dobro je obvladoval tudi fiziko in za njen kvaliteten pouk je sam izdelal \xc5\xa1tevilna u\xc4\x8dila. Vojvodino Kranjsko je opisal tako dobro, da so njegova besedila bila na samem cesarskem Dunaju za vzor zemljepisnih predstavitev krajev, pokrajin in ljudi._NEWLINE_Skupaj z dr. Francem Mo\xc4\x8dnikom je sodeloval pri izdaji Vegovih logaritmovnikov. Z vsem srcem se je ukvarjal tudi s slovenskim botani\xc4\x8dnim, kemijskim, goeometrijskim in drugim strokovnim izrasoslovjem._NEWLINE_Bil je tudi svetovalec in na\xc4\x8drtovalec pri gradnji hi\xc5\xa1, skednjev, kozolcev in hlevov ter mestne razsvetljave. V zvezi z njegovim na\xc4\x8drtovanjem je pomembno omeniti\xc2\xa0\xc2\xbbPirhovo doma\xc4\x8dijo\xc2\xab\xc2\xa0na Stra\xc5\xbei in doma\xc4\x8dijo\xc2\xa0\xc2\xbbNa Lani\xc5\xa1eh\xc2\xab, ki je bila zgrajena 1878 in stoji \xc5\xa1e danes. Kasneje se je skozi \xc4\x8das spremenila in prilagajala \xc5\xa1tevilu prebivalcem in potrebam sodobnega \xc4\x8dasa._NEWLINE_Leta 1874 je bil pred\xc4\x8dasno upokojen. Umrl je v Ljubljani 6. avgusta 1884. Pokopan je na Navju v Ljubljani, kjer spomenik njemu v \xc4\x8dast \xc5\xa1e stoji._NEWLINE_Septembra leta 2003 ob 195. obletnici Peternelovega rojstva je bila\xc2\xa0\xc2\xbbNa Lani\xc5\xa1eh\xc2\xab\xc2\xa0na pobudo doma\xc4\x8dih zanesenjakov in ob pomo\xc4\x8di Ob\xc4\x8dine Cerkno postavljena spominska tabla."